**EΞΩΔΙΚΗ ΔΗΛΩΣΗ ΠΡΟΣΚΛΗΣΗ ΔΙΑΜΑΡΤΥΡΙΑ**

Της πρωτοβάθμιας συνδικαλιστικής οργάνωσης με την επωνυμία ***«ΣΥΛΛΟΓΟΣ ΕΡΓΑΖΟΜΕΝΩΝ ΤΡΑΠΕΖΑΣ ΠΕΙΡΑΙΩΣ (Σ.Ε.Τ.Π.) »,*** που εδρεύει στην Αθήνα, οδός Καραγεώργη Σερβίας 2 και εκπροσωπείται νόμιμα.

**ΠΡΟΣ**

Την ανώνυμη τραπεζική εταιρεία με την επωνυμία «**ΤΡΑΠΕΖΑ ΠΕΙΡΑΙΩΣ ΑΝΩΝΥΜΟΣ ΕΤΑΙΡΕΙΑ»**, που εδρεύει στην Αθήνα, οδός Αμερικής αρ. 4 όπως νόμιμα εκπροσωπείται νόμιμα.

Όπως γνωρίζετε, ο Σύλλογός μας από την πρώτη στιγμή έχει εκφράσει την αιτιολογημένη αντίθεσή του στην συρρίκνωση του δικτύου της Τράπεζας και στο περαιτέρω κλείσιμο καταστημάτων, τονίζοντας συγχρόνως ότι:

α) τα καταστήματα του «μέλλοντος» δεν χτίζονται με εκβιαστικά διλήμματα και στοχοποίηση των συναδέλφων μας στο Δίκτυο,

β) είναι επιτακτική ανάγκη ο μετασχηματισμός της Τράπεζας να πραγματοποιηθεί παράλληλα με την ποιοτική και συνεχή εκπαίδευση / επανακατάρτιση των συναδέλφων και

γ) οι αποφάσεις της Διοίκησης να εφαρμόζονται με πλήρη σεβασμό στα εργασιακά μας δικαιώματα και την τήρηση του Οργανισμού Προσωπικού, των κλαδικών και επιχειρησιακών ΣΣΕ και των δεσμεύσεων της Τράπεζας.

Και ενώ ευλόγως αναμέναμε, μετά και την αποχώρηση πολλών συναδέλφων μας, λόγω της ένταξής τους στο πρόγραμμα εθελούσιας εξόδου, η Τράπεζα να αξιοποιήσει σταδιακά όλους τους συναδέλφους μας, λαμβάνοντας υπόψη και τις οικονομικές και οικογενειακές ανάγκες εκάστου εργαζομένου, η Τράπεζα συνεχίζει να στοχοποιεί εργαζόμενους και στελέχη της, με μοναδικό σκοπό τη γρήγορη μείωση του προσωπικού, αδιαφορώντας για την απογύμνωση του Δικτύου από έμπειρο προσωπικό, τα σοβαρά προβλήματα στην εξυπηρέτηση των πελατών και την εντατικοποίηση της εργασίας, που έχει οδηγήσει σε σοβαρά προβλήματα υγείας πολλούς συναδέλφους μας, ανατρέποντας πλήρως την οικογενειακή και προσωπική ζωή τους.

Πράγματι, όλως αιφνιδίως, μόλις χθες, όλως εκδικητικά επειδή δεν συμμετείχαν στο πρόγραμμα εθελούσιας εξόδου αποστείλατε σε 60 έμπειρους συναδέλφους υπηρεσιακά σημειώματα μετακίνησης, τους οποίους καλείτε, εντός ασφυκτικού χρόνου, να αφήσουν τον τόπο κατοικίας τους και εντός λίγων ημερών να μετακινηθούν σε υπηρεσίες εντός του Νομού Αττικής, δηλαδή σε τόπο εργασίας χιλιόμετρα μακριά από τον τόπο κατοικίας τους (Λάρισα, Θεσσαλονίκη, Ιωάννινα, Φλώρινα, Σέρρες κ.λπ.).

Ο Σύλλογός μας διαμαρτυρήθηκε άμεσα στους εκπροσώπους της Διεύθυνσης Ανθρώπινου Δυναμικού, για την ως άνω καταχρηστική, κακόπιστη και μονομερή συμπεριφορά της Τράπεζας, χωρίς διαβούλευση με το Σωματείο μας, στο οποίο ανακοινώθηκε απλώς η ειλημμένη απόφασή της, καλώντας συγχρόνως την Τράπεζα να δώσει λύσεις, όπως δόθηκαν και στο παρελθόν, ώστε κανένας εργαζόμενος να μην χρειαστεί να μετακινηθεί εκτός νομού. Ειδικότερα, καλούμε την Τράπεζα να απασχολήσει τους ως άνω εργαζόμενους σε καταστήματα του νομού τους, σε περίπτωση δε μη δυνατότητας απορρόφησής τους και απόδοσης ρόλων στα καταστήματα της Τράπεζας που λειτουργούν εντός του νομού της κατοικίας του εργαζομένου, προτείναμε τη δημιουργία υποτμημάτων κεντρικών υπηρεσιών ανά νομό, είτε την εργασία των συναδέλφων με τηλεργασία, **λύσεις και προτάσεις που εξυπηρετούν πλήρως και το καλώς νοούμενο συμφέρον της Τράπεζας.**

Δεν μπορεί τη στιγμή που η Τράπεζα χρησιμοποιεί την ψηφιακή τεχνολογία, για να μετασχηματιστεί, να μην την χρησιμοποιεί και προς όφελος των εργαζομένων της.

Ο Σύλλογος μας πιστεύει ότι υπάρχουν όλα τα περιθώρια, μέσα από ειλικρινή διάλογο, να βρεθούν ουσιαστικές λύσεις, ώστε να αξιοποιηθούν οι συνάδελφοι χωρίς καμία βλαπτική μεταβολή των όρων εργασίας τους, στο πλαίσιο των δεσμεύσεων της Τράπεζας, των κλαδικών και επιχειρησιακών ΣΣΕ, λαμβάνοντας υπόψη τις σοβαρές προσωπικές, οικογενειακές και οικονομικές τους ανάγκες και τον Οργανισμό Προσωπικού της Τράπεζας και καλεί την Τράπεζα να επανεξετάσει τη στάση της, να εγκαταλείψει την τακτική της άσκησης ψυχολογικής πίεσης για τον εξαναγκασμό των εργαζόμενων σε αποχώρηση και να προβεί σε ουσιαστική εξέταση και συνεκτίμηση όλων των ανωτέρω κριτηρίων για την αξιοποίηση εκάστου συναδέλφου.

Σε περίπτωση, όμως, που η Τράπεζα, αδιαφορώντας για τα συμφέροντα και τις ανάγκες των εργαζομένων - ενεργώντας με περισσή σπουδή - εμμείνει στην μονομερή απόφασή της για μετακίνηση των εργαζομένων μακριά από τον τόπο κατοικίας τους, ενώ θα μπορούσε, αν δεν υφίσταται στη παρούσα φάση θέση για την τοποθέτησή τους κοντά στο τόπο κατοικίας τους, να επιλέξει, χωρίς κανένα ουσιαστικό κόστος για αυτήν, να παρέχουν την εργασία τους εξ αποστάσεως, σας δηλώνουμε ότι θα προβούμε σε κάθε νόμιμη ενέργεια για την προάσπιση των συμφερόντων των συναδέλφων.

*Αρμόδιος δικαστικός επιμελητής εντέλλεται να επιδώσει νόμιμα την παρούσα προς αυτήν που απευθύνεται που εδρεύει στην Αθήνα, οδός Αμερικής αρ. 4 όπως νόμιμα εκπροσωπείται προς γνώση της και για τις νόμιμες συνέπειες.*

*Αθήνα, 29-11-2023*

**ΓΙΑ ΤΟΝ ΣΥΛΛΟΓΟ**

**Ο Πρόεδρος του Δ.Σ Ο Γεν. Γραμματέας του Δ.Σ**